### NN 22/2017 (13.3.2017.), Pravilnik o mirenju Centra za mirenje pri Hrvatskoj obrtničkoj komori

HRVATSKA OBRTNIČKA KOMORA

513

Na temelju članka 3. stavka 1. alineja 3. Zakona o mirenju (»Narodne novine« 18/11) te članka 83. stavka 4. Statuta Hrvatske obrtničke komore (»Narodne novine« 106/14 i 84/16) Skupština Hrvatske obrtničke komore na svojoj 6. sjednici održanoj 27. veljače 2017. godine donosi

PRAVILNIK

O MIRENJU CENTRA ZA MIRENJE PRI HRVATSKOJ OBRTNIČKOJ KOMORI

Opće odredbe

Članak 1.

Ovim Pravilnikom uređuje se rad Centra za mirenje pri Hrvatskoj obrtničkoj komori (u daljnjem tekstu Centar).

Članak 2.

Centar pruža usluge mirenja članovima Hrvatske obrtničke komore koji su u sporu s drugim domaćim i stranim fizičkim i pravnim osobama sukladno Zakonu o mirenju (»Narodne novine« br. 18/11) i ovom Pravilniku.

Centar pruža usluge mirenja strankama i u sporu između potrošača i trgovaca članova Hrvatske obrtničke komore (potrošački sporovi).

Zadaća Centra je da jedan ili više izmiritelja na nezavisan i nepristran način, pomažu strankama postići nagodbu o spornim pitanjima.

Članak 3.

Sjedište Centra je u Zagrebu, Ilica 49/II.

Centar ima svoj pečat okruglog oblika, s tekstom po rubu kruga »Centar za mirenje pri Hrvatskoj obrtničkoj komori«.

Centar može imati svoj znak koji se stavlja u sredinu pečata.

Izgled znaka Centra, na prijedlog Predsjedništva Centra, utvrđuje Upravni odbor Hrvatske obrtničke komore.

Centar može imati urede u sjedištu područnih obrtničkih komora, a u skladu s odlukom Upravnog odbora Hrvatske obrtničke komore.

Odnosi Centra, stranaka i izmiritelja

Članak 4.

Za pokretanje postupka mirenja nije potrebno sklapanje sporazuma o mirenju.

Ako se druga stranka u roku od 15 dana od dana primitka prijed­loga za provođenje mirenja ili u drugom roku za odgovor, ne izjasni o prijedlogu, smatra se da prijedlog za mirenje nije prihvatila.

Ako se stranke nisu drugačije sporazumjele, mirenje počinje prihvatom prijedloga za pokretanje postupka mirenja.

Prijedlog za pokretanje mirenja smatra se uredno dostavljenim ako je dostavljen na adresu prebivališta, odnosno sjedišta protivne stranke ili opunomoćenika te stranke.

Članak 5.

Mirenje se provodi u sjedištu Centra, odnosno u uredima Centra.

Stranke se mogu sporazumjeti da se mirenje može provesti i na drugom mjestu ako predujme dodatne troškove koji time nastaju.

Odluku o provođenju mirenja izvan sjedišta Centra, odnosno sjedišta ureda Centra, donosi predsjednik Centra.

Članak 6.

Centar ima Listu izmiritelja.

Izmiritelje na Listu izmiritelja na prijedlog predsjednika Centra imenuje i razrješava Upravni odbor HOK-a.

Za izmiritelje u potrošačkim sporovima može se osnovati zasebna Lista.

Članak 7.

Izmiritelj, sukladno zakonu, odgovara za štetu koju je prouzročio u postupku mirenja.

Članak 8.

Stranke sporazumno određuju izmiritelja s Liste izmiritelja.

Ako stranke ne postignu sporazum o broju ili osobi izmiritelja, izmiritelja će imenovati predsjednik Centra.

Ako stranke ne zatraže drugačije, predsjednik Centra imenovat će jednog izmiritelja s Liste izmiritelja.

Iznimno, stranke mogu uz suglasnost predsjednika Centra za izmiritelja izabrati treću osobu koja prihvaća odredbe ovoga Pravilnika.

Iznimno od stavka 1. ovog članka u potrošačkim sporovima izmiritelja će na prijedlog tajnika

Centra imenovati predsjednik Centra.

Ako se u potrošačkim sporovima stranke izjasne da žele same snositi troškove postupka mirenja što uključuje i nagradu izmiritelju, izmiritelja mogu izabrati sporazumno.

Članak 9.

Nagodba među strankama zaključuje se u pisanom obliku. Primjerak nagodbe prilaže se u spis, uz zapisnik koji potpisuju stranke, ako se takav zapisnik vodio.

Centar može organizirati ovjeru potpisa stranaka na nagodbi od strane javnog bilježnika.

U skladu s odredbom članka 23., stavka 5., točke 6. Ovršnog zakona (»Narodne novine« br. 112/12, 25/13, 93/14 i 55/16) u svezi s člankom 13., stavkom 2. Zakona o mirenju (»Narodne novine« br. 18/11) nagodba koja se sklopi u postupku mirenja pred Centrom ima svojstvo ovršne isprave.

Članak 10.

Mirenje se osim u slučajevima predviđenim zakonom okončava i temeljem odluke predsjednika Centra u slučaju nepodmirivanja troškova postupka od strane stranaka.

Predsjednik i Predsjedništvo Centra

Članak 11.

Centar ima predsjednika.

Predsjednik rukovodi radom Centra.

Predsjednika Centra u slučaju njegove spriječenosti u obavljanju njegovih dužnosti mijenja zamjenik, a za obavljanje određenih poslova predsjednik može ovlastiti tajnika Centra.

Centar ima Predsjedništvo kojeg čine predsjednik, dva zamjenika i tajnik.

Predsjednika, zamjenike i tajnika imenuje Upravni odbor Hrvatske obrtničke komore na vrijeme od četiri godine, uz mogućnost ponovnog izbora.

Rad Centra osim tajnika, po potrebi, opslužuju i drugi djelatnici Hrvatske obrtničke komore u skladu s Pravilnikom o ustrojstvu i načinu rada Komorskog ureda Hrvatske obrtničke komore.

Članak 12.

Predsjednik Centra predstavlja Centar, predlaže imenovanje i razrješenje izmiritelja na Listu izmiritelja te, imenuje izmiritelje u pojedinim postupcima mirenja, ukoliko ih nisu izabrale same stranke, te donosi druge odluke u skladu s ovim Pravilnikom.

Predsjedništvo Centra prati primjenu propisa i drugih akata koji se primjenjuju u radu Centra, priprema i predlaže Upravnom odboru HOK-a promjenu tih akata radi njihova usklađivanja sa zakonodavstvom RH kao i praksom u području mirenja.

Predsjedništvo Centra može donijeti odluke, poslovnike i druge akte te davati upute i mišljenja.

Predsjedništvo Centra, uz suglasnost Upravnog odbora HOK-a, organizira stručne skupove, tečajeve za izmiritelje i savjetovanja radi promoviranja instituta mirenja i djelatnosti Centra u javnosti, a posebno među članovima Hrvatske obrtničke komore.

Predsjednik i Predsjedništvo Centra, u skladu s odlukama odnosno u dogovoru s nadležnim tijelima HOK-a mogu poduzeti aktivnosti radi uspostavljanja suradnje s organizacijama koje se bave sličnom djelatnošću, te s redovnim sudovima, tijelima državne vlasti, tijelima državne uprave, te drugim domaćim i stranim institucijama.

Troškovi postupka mirenja

Članak 13.

Troškovi postupka mirenja sastoje se od pristojbe Centru, nagrade izmiritelju ili izmiriteljima uključivo sva propisana davanja, naknade troškova izmiritelja i drugih osoba koje sudjeluju u postupku mirenja, naknade troškova vještačenja, naknade troškova prevođenja i ostalih troškova.

Nagrada izmiritelju i pristojba plaćaju se u ovisnosti o vrijednosti spora, prema sljedećim kriterijima:

1. ako se nagrada obračunava po danu, danom mirenja podrazumijeva 8 sati mirenja za svaki započeti dan, te ovisno od visine vrijednosti spora iznosi:

|  |  |  |
| --- | --- | --- |
| Vrijednost predmeta spora | Dnevna nagrada izmiritelju | Visina pristojbe |
| do 50.000,00 kn | 1.000,00 kn | 400,00 kn |
| 50.001,00 200.00,00 kn | 1.500,00 kn | 600,00 kn |
| 200.001,00 500.000,00 kn | 2.500,00 kn | 800,00 kn |
| 500.001,00 900.000,00 kn | 3.000,00 kn | 1.000,00 kn |
| 900.001,00 1.500.000,00 kn | 4.000,00 kn | 1.500,00 kn |

2. ako je vrijednost spora veća od 1.500.000,00 kn, visina nagrade izmiritelju iznosi 4.000,00 kn, uvećana za 1 ‰ vrijednosti spora iznad 1.500.000,00 kn.

3. Ako je vrijednost spora veća od 1.500.000,00 kn, visina pristojbe iznosi 1.500,00 kn.

4. Ovisno o složenosti spora i drugim relevantnim okolnostima, predsjednik Centra nakon savjetovanja s izmiriteljem i strankama može dogovoriti nagradu po satu.

5. Stranke i izmiritelj mogu se sporazumjeti o drugom iznosu dnevne nagrade odnosno o iznosu nagrade po satu različitom od iznosa navedenih pod točkom 1. i 2. ovog stavka.

Članak 14.

Naknadu troškova izmiritelju stranke plaćaju u visini stvarnih troškova.

Članak 15.

Pristojbe u postupku mirenja koju stranke plaćaju Centru utvrđene su u tabelarnom pregledu u članku 13. stavku 2 točki 1.

Uplaćene pristojbe se ne vraćaju, osim ako je uplatu izvršila samo jedna strana.

Članak 16.

Ako se stranke nisu drugačije sporazumjele, svaka snosi svoje troškove (primjerice: vještačenja, odvjetnika, prevođenja, putnih troškova i slično), a zajedničke troškove (nagrada i naknada troškova izmiritelju i naknada troškova postupka mirenja Centru) stranke snose na jednake dijelove.

Članak 17.

Troškove mirenja stranke uplaćuju na poziv Centra prije početka mirenja na račun Hrvatske obrtničke komore.

Članak 18.

U slučaju potrebe da se postupak mirenja produži, stranke su dužne uplatiti naknadu troškova za produžetak postupka mirenja kao i nagradu izmiritelju, u visini utvrđenoj ovim Pravilnikom, ako se nisu drugačije sporazumjele.

Ako iznos iz stavka 1. ovoga članka ne bude uplaćen u roku, predsjednik Centra obustavit će postupak mirenja.

Članak 19.

Troškovi postupka mirenja u potrošačkim sporovima određuju se i isplaćuju u skladu s posebnom odlukom Predsjedništva Centra ili nadležnog tijela.

Primjena Pravilnika o mirenju

Članak 20.

Smatra se da stranka koja predloži Centru, kao i ona koja pristane na provođenje postupka mirenja, prihvaća odredbe ovog Pravilnika.

Završne i prijelazne odredbe

Članak 21.

Postupci pokrenuti pred Centrom za mirenje do stupanja na snagu ovog Pravilnika dovršit će se prema odredbama Pravilnika o mirenju Centra za mirenje pri Hrvatskoj obrtničkoj komori (»Narodne novine« broj 51/05, 74/05 i 53/08).

Članak 22.

Predsjednika, zamjenike predsjednika i tajnika Centra imenovati će Upravni odbor Hrvatske obrtničke komore najkasnije do 31. prosinca 2017. godine.

Do imenovanja predsjednika, zamjenika predsjednika i tajnika Centra funkcije predsjednika, zamjenika predsjednika i tajnika Centra obavljat će predsjednik, zamjenici predsjednika i tajnik Suda časti Hrvatske obrtničke komore.

Članak 23.

Stupanjem na snagu ovog Pravilnika prestaje važiti Pravilnik o mirenju Centra za mirenje pri Hrvatskoj obrtničkoj komori (»Narodne novine« broj 51/05, 74/05 i 53/08).

Broj: 1-102-738/20-11-2017

Zagreb, 27. veljače 2017.

Predsjednik Hrvatske obrtničke komore
Dragutin Ranogajec, v. r.